Gimsøy er et historisk navn, med Gimsøy kloster i middelalderen, men alle klosterbygningene med tilhørende kirke brant ned like etter reformasjonen i 1546. Byen Skien vokste på 1800-tallet utover Gimsøy og Gråten, som den gang lå til Solum prestegjeld. Borgerne trakk likevel til Skien kirke, men etterhvert meldte ønsket om en egen kirke for bydelen, ettersom avstanden til byen kirke var stor. Særlig ble kirkesaken aktuell etter byutvidelsen i 1916, da store områder ble overført fra Solum til Skien. Det ble oppført et kapell, innviet av biskop Bernt Støylen 10. desember 1922, og ved kgl.res. av 13. september 1963 ble kapellet godkjent som Gimsøy kirke. Gimsøy sogn ble utskilt fra Skien prestegjeld som eget gjeldende fra 1. januar 1971.